palladion
Palladion, i græsk religion en kultstatue af Pallas Athena, der med spyd og skjold beskytter byen. Palladierne kan spores tilbage til de mykenske paladser, hvis slægtsgudinder de repræsenterede.
Det mest berømte var det trojanske, som ifølge sagnet var faldet ned fra himlen og sikrede byen mod indtagelse.
I én myteversion stjal Odysseus og Diomedes palladiet og forårsagede derved både Trojas fald og Athenas vrede mod grækerne, i en anden version stjal de blot en kopi af det ægte palladion, som Æneas reddede ud fra den brændende by og tog med sig til Rom, hvor det senere opbevaredes i Vestatemplet på Forum Romanum.